ABC barnahjálp fer framyvir at virka undir hjánavninum Føroyska barnahjálpin og er nú sjálvstøðugur føroyskur hjálparfelagsskapur. Hjálparbeiðið er óbroytt og heldur fram á sama hátt, sum frammanundan ABC barnahjálp í Føroyum varð stovnað í desember 2006 í samstarvi við ABC barnahjálp í Íslandi, og sum ein partur av ABC barnahjálp International. Orsakað av broytingum í íslendska felagsskapinum, gjørdi føroyska nevndin av at broyta viðtøkur og navn og gerast sjálvstøðugur føroyksur felagsskapur. Hjálpararbeiðið er tó óbroytt og hildið verður fram á sama hátt sum undanfarnu árini. Barnahjálpin, sum felagsskapurin oftast hevur verði kallaður, stuðlar umleið 200 einstøkum børnum í ávíkavist Liberia, Senegal, Pakistan og á Filipsoyggjunum. Í India stuðlar Føroyska barnahjálpin einum skúlaflokki og í Kenja einari familju. Ætlanin er eisini at fara undir at stuðla einstøkum børnum har. Virksemið er vaksið nógv seinasta árið og økir tað um krøvini til raksturin. Nevndin hevur tí gjørt av at taka 7 prosent av innkomnum stuðli til raksturin. Umframt ferðast hon runt í Føroyum og greiðir frá arbeiðinum hjá Barnahjálpini. Tað kostar frá kr. 200–300 kr. at stuðla einum barni við skúlagongd. Á heimasíðuni, www. barnahjalp. fo, finnast upplýsingar um stuðulsskipanina. Í handlunum kring landið standa bússur hjá Føroysku barnahjálpini. Enn hava tær navn og logo hjá ABC barnahjálp, men hetta verður broytt, so hvørt bússurnar verða skiftar út. Tað er Hans Jákup Elkjær, grafiskur sniðgevi, sum starvast hjá fyritøkuni Krea, sum hevur gjørt búmerkið. Um búmerkið sigur hann: Búmerkið vísir eitt hjarta, eitt fólk og eina bók. Verður hugt eftir reyðu hálvrundingunum og tí bláa rygginum í bókini, sæst eitt hjartað. Eitt hjarta, sum vísir hjartalag, sum skal avspeglast í okkara gerðum. Strikurnar omanfyri hjartað, gerð hjartað livandi. Eitt hjarta, sum bankar fyri okkara næsta.